Kia sætter pris på EV4 – og den er skarp

Den helt nye Kia EV4 lander i Danmark med en startpris på 269.999 kroner, og dermed lægger sydkoreanerne sig lige midt i krydsfeltet mellem folkelig elbil og hightech-luksus.

EV4 bliver Kias første elbil bygget i Europa – og også den første, der er designet udelukkende med europæiske bilister i tankerne. Den rammer ned i det populære C-segment, hvor konkurrenterne tæller biler som VW ID.3, MG4 og BYD Dolphin – men med mere designnerve og teknologi, end man normalt ser til prisen.

En europæer med kant

Kia kalder selv EV4 en “adræt allrounder”, og det er ikke helt uden grund. Den fås både som en rummelig femdørs og som en elegant firedørs fastback – begge bygget på Kias dedikerede elbilplatform, E-GMP, der også danner grundlag for de større EV6 og EV9.

Batteripakkerne spænder fra 58,3 kWh til 81,4 kWh, og rækkevidden topper på op til 633 WLTP-kilometer i long range-versionen. Opladningen klares fra 10 til 80 procent på under en halv time, og bilen byder desuden på både Vehicle-to-Load (strøm ud af bilen) og Vehicle-to-Grid, som gør den klar til fremtidens elnet.

Kabine med biografstemning

Inde i kabinen går Kia all-in på tech. En 30 tommer bred skærm dominerer instrumentbordet, og et særligt Theatre Mode forvandler bilen til en rullende biograf, komplet med Harman/Kardon-lyd og stemningsbelysning.

EV4 bliver også Kias første model med AI-styret stemmestyring, der kan føre naturlige samtaler med føreren – og selvfølgelig får bilen løbende over-the-air opdateringer.

Dansk debut

Begge udgaver af EV4 får officiel Danmarkspremiere på Elbilmessen i Herning i den kommende weekend, den 24.–26. oktober, hvor Kia viser bilerne frem i hal H. De første kundeleveringer ventes i fjerde kvartal 2025.

Med en startpris på 269.999 kroner er Kia EV4 endnu et bevis på, at mærket ikke har tænkt sig at overlade elbilmarkedet til kineserne uden kamp.

Kia sætter pris på EV4 – og den er skarp