Kia EV4 får mere Google ombord

Kia tager endnu et skridt mod den digitale fremtid – og denne gang sker det med Google på bagsædet. Når mærkets nye elektriske hatchback, Kia EV4, ruller ud på de europæiske veje, bliver det som den første model i rækken med Googles Points of Interest (POI) direkte integreret i navigationen.

Det betyder kort sagt, at bilens kort ikke bare viser vejen, men også fortæller dig, hvor du finder den bedste pizza i byen, hvor der er ledige parkeringspladser, eller hvornår yndlingsbutikken lukker. Og det hele bliver opdateret i realtid, takket være Googles enorme database og brugernes løbende input.

– Steder lukker, åbningstider ændrer sig, og der kan komme nye parkeringsmuligheder. Med Google POI på bilens skærm tilfører vi navigationen et nyt og værdifuldt lag, siger Pablo Martinez Masip, Vice President of Product & Marketing hos Kia Europe.

Du kan se billeder, læse anmeldelser, tjekke menuer og få opdateringer om tilgængelighed – direkte på bilens infotainmentskærm. Det er som at have en lokal guide med på farten, uden at skulle røre telefonen.

Fronten er den samme, men her ses forskellen på sedan- (tv) og hacthback-udgaverne tydeligt.

Først Kia EV4 – men ikke kun

EV4 bliver første Kia med den nye funktion, men det stopper ikke der. Alle andre Kia-modeller, der er udstyret med mærkets nyeste cockpit-system – det såkaldte ccNC – får Google POI som en gratis opdatering i løbet af sommeren. Fremtidige modeller vil få det installeret fra fabrikken.

Kia EV4 kommer i øvrigt i både som hatchback og som sedan. Det bliver Kias første elektriske hatchback udviklet specifikt til europæiske behov. Kia lover, at den bliver kompakt og smidig til bylivet, men med rækkevidde og komfort nok til at tage på langfart. Og nu altså med en digital rygsæk fuld af nyttige Google-data.

LÆS MERE: Kia EV4 – her er alle detaljerne.

Kia EV4 får mere Google ombord