Kia EV4 kommer både som sedan og hatchback

Kia har smidt sløret for de allerførste billeder af deres nyeste elbil, EV4. Billederne viser både en sedan og en hatchback-variant, der begge lover skarpt design og ny teknologi. Den officielle verdenspremiere er lige om hjørnet.

EV4 er skabt til at ramme bredt og kombinerer moderne teknologi med et markant, innovativt design. Ifølge Karim Habib, Kias designchef, er EV4 en bil, der bryder med konventionerne og flytter grænserne for, hvordan en elbil kan se ud.

“Ved at tilbyde både en sedan- og en hatchback-model giver vi kunderne mulighed for at vælge en bil, der passer til deres livsstil og behov,” siger Karim Habib.

Her ses Kia EV4 som hatchback (foto: Kia).

EV4 er skabt med Kias ‘Opposites United’-designfilosofi i baghovedet, hvilket betyder skarpe linjer, dynamiske detaljer og en profil, der ikke ligner noget andet i segmentet. Sedan-udgaven har en strømlinet, sporty silhuet, mens hatchbacken tilbyder en mere kompakt, men stadig skarp udgave af det samme koncept.

Forfra dominerer Kias EV Tiger Face med de lodrette LED-forlygter og Star Map-lyssignaturen. Sedanens todelte spoiler skruer op for det aggressive udtryk, mens hatchbacken skiller sig ud med en sort, opretstående C-stolpe, der giver et kantet og moderne look.

Sedan-udgaven (foto: Kia).

GT-Line – ekstra kant og attitude

Hvis du vil have endnu mere stil og sportslighed, kommer EV4 også i en GT-Line-version. Den byder på skarpere kofangere og fede trekantede 19-tommer fælge, der skal give bilen et endnu mere fremtidsorienteret udtryk.

Kia EV4 får sin officielle debut under Kia EV Day i Spanien den 24. februar. Her afslører Kia også deres kommende elektrificeringsstrategi, ligesom Kia EV2 præsenteres. Alle detaljer om EV4’erens specifikationer bliver afsløret den 27. februar, lover Kia.

Kia EV4 kommer både som sedan og hatchback