Kia EV4 får skarp dansk pris på 265.000 kroner

Kia gav tidligere et hint om, at startprisen på EV4 ville blive under 270.000 kroner. Nu er de klar med priser på alle varianter af hatchback-udgaven, og gør det med en pris, der får øjenbrynene til at løfte sig: 264.999 kroner. Det er ikke bare aggressivt – det er et direkte angreb på konkurrenterne i den elektriske mellemklasse, hvor alle kæmper om at levere mest bil for pengene.

Grundmodellen, Access med Standard Range-batteri, starter på 265.000 kroner og kommer ikke som en nøgen basisbil. Man får blandt andet:

varmepumpe

tozonet klimaanlæg

12,3-tommer touchskærm

LED-lygter

varme i rat og sæder

adaptiv fartpilot

og bakkamera

Altså med udstyr, andre producenter stolt kalder “pakker”.

Kia tilbyder EV4 med to batteristørrelser; en Standard Range med op til 440 WLTP-kilometers rækkevidde, samt en Long Ranger-udgave med 625 kilometer på batteriet. Hurtigladningen er også på plads: 10-80 procent på 29–31 minutter, afhængigt af batteri.

Køreoplevelse udviklet i Europa

Selv om EV4 bygges i Slovakiet, er den udviklet i Tyskland – og det kan mærkes, lover Kia. Affjedringen er fintunet til europæiske veje, og med sin lave luftmodstand (0,27 Cd) og forhjulstræk på 150 kW (204 hk) er ambitionen tydelig: Den skal føles stram og stabil uden at være hård. Acceleration: 0-100 km/t på 7,4–7,7 sekunder.

EV4 kan ikke bare køre – den kan også levere strøm. Både Vehicle-to-Load og Vehicle-to-Grid er standard, hvilket gør den klar til fremtidens energisystemer.

Kia fremhæver også, at batteriet er testet på Nürburgring og efter 110.000 kilometers simulering stadig havde 95 procent kapacitet. Det lover godt for gensalgsværdi og ro i maven hos elbilsskeptikere.

Prisen er våbnet

Kia EV4 rammer Danmark med en prisstrategi, der føles som et skud lige ind i markedets bløde punkt. 265.000 kroner for en elbil med over 400 kilometers rækkevidde, varmepumpe, adaptiv fartpilot og et solidt kvalitetsindtryk? Det er svært ikke at kalde det en udfordring til både VW ID.3, Renault Megane E-Tech og endda Teslas mindste.

Kia EV4 | Access | Prestige | Upgrade | GT-Line
Standard Range | 264.999 | 279.999 | – | –
Long Range | 294.999 | 309.999 | 339.999 | 354.999

Kia EV4 kommer også som i en sedan-udgave, men her er prisen endnu ikke offentliggjort.

Kia EV4 får skarp dansk pris på 265.000 kroner